Nitra 22. januára (TASR) - Požitie alkoholických nápojov štyrmi osobami mladšími ako 18 rokov odhalila polícia v reštaurácii Klik Pub v Nových Zámkoch počas preventívno-bezpečnostnej akcie v noci z piatka na sobotu. V okresoch Komárno, Nové Zámky a Levice sa do akcie zapojilo 140 policajtov, ktorí skontrolovali 16 objektov a 183 osôb. Zo záznamu z akcie ďalej vyplýva, že policajti zistili nedostatky v erotickom salóne Maxim v Komárne, erotickom salóne Emanuela v Nových Zámkoch a v erotickom salóne Emanuelle v Horných Semerovciach v okrese Levice. Pri kontrolách žien odhalili porušenie platných predpisov u troch Maďariek, ktoré polícia vyhostila zo Slovenska a jednej Ukrajinky, ktorej príslušné orgány zakázali pobyt na území SR na najbližšie tri roky. Policajti pátrali aj po zbraniach, hľadaných a nezvestných osobách, pričom 52 osôb vylustrovali v evidenciách polície s negatívnym výsledkom. Na hľadanie drog nasadili v jednom prípade služobného psa, ale žiadne nenašiel. Policajný záznam z akcie na záver konštatuje, že príslušníci nepoužili žiadne donucovacie prostriedky a žiadna osoba nebola zranená.